# **Proiectul DECIZIEI ETAPEI DE ÎNCADRARE**

Ca urmare a solicitării de emitere a acordului de mediu adresată de **R.N.P. ROMSILVA-DIRECŢIA SILVICĂ TULCEA**, cu sediul în Mun. Tulcea, str. Isaccei, nr. 25, jud. Tulcea, înregistrată la APM Tulcea cu nr. 1573/05.02.2018, în baza:

* **Hotărârii Guvernului nr. 445/2009** privind evaluarea impactului anumitor proiecte publice şi private asupra mediului, cu modificările şi completările şi ulterioare;
* **Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei şi faunei sǎlbatice, cu modificǎrile şi completǎrile ulterioare,

autoritatea competentă pentru protecţia mediului **APM Tulcea** decide, ca urmare a consultărilor desfăşurate în cadrul şedinţei Comisiei de Analiză Tehnică din data de 17.04.2018, că proiectul "**MODERNIZARE DRUMURI FORESTIERE EXISTENTE ÎN UP V TELIŢA DE LA OS NICULIŢEL**"**,** propus a se realiza în extravilan, T1, PD 1 (U.A.T. FRECĂŢEI) şi T31, PD 1744 (U.A.T. NICULIŢEL), judeţul Tulcea**, nu necesita parcurgerea celorlalte etape ale procedurii de evaluare adecvată**.

**Justificarea prezentei decizii**:

I. Motivele care au stat la baza luării deciziei etapei de încadrare în procedura de evaluare adecvată sunt următoarele:

- proiectul propus intră sub incidența art.28 din OUG nr.57/2007 privind regimul ariilor naturale protejate, conservarea habitatelor naturale, a florei și faunei sălbatice, cu modificările și completările ulterioare, deoarece amplasamentul proiectului se suprapune cu ariile naturale protejate ROSCI0201 Podişul Nord-Dobrogean şi ROSPA0073 Măcin-Niculiţel .

- amplasamentul se află în extravilan, T1, PD 1 (U.A.T. FRECĂŢEI) şi T31, PD 1744 (U.A.T. NICULIŢEL), judeţul Tulcea. Pe amplasamentul proiectului, care se suprapune cu drumurile forestiere existente, nu au fost identificate habitate, specii de floră, specii de păsări sau alte specii de faună si habitate ale speciilor pentru care a fost declarate ariile protejate ROSCI0201 Podişul Nord-Dobrogean şi ROSPA0073 Măcin-Niculiţel si care ar putea fi afectate de implementarea proiectului. Proiectul nu va avea un impact semnificativ negativ asupra ariilor naturale protejate .

- beneficiarul a obţinut Avizul Administratiei Parcului Naţional Munţii Măcinului cu nr. 59/10.04.2018.

**Localizarea proiectului :**

- amplasamentul se află în extravilan, T1, PD 1 (U.A.T. FRECĂŢEI) şi T31, PD 1744 (U.A.T. NICULIŢEL), judeţul Tulcea, pe un teren cu folosinţa actuală de drumuri forestiere.

**Caracteristicile proiectului :**

Proiectul constă în modernizarea drumurilor forestiere din UP V Teliţa din cadrul Ocolului Silvic Niculiţel, al căror amplasament se suprapune cu drumurile forestiere existente, după cum urmează:

|  |  |  |
| --- | --- | --- |
| **Nr.crt** | **Denumire drum forestier** | **Lungime (km)** |
|  | **UP V TELIŢA** |  |
| 1 | VALEA MORILOR | 8,437 |
| 2 | VALEA PLOPILOR | 1,3 |
|  | **Total** | **9,737** |

Principalele lucrări de intervenţie care se vor efectua:

1. Refacerea platformelor drumurilor cu elemente geometrice specifice categoriei a III A – drumuri forestiere secundare;
2. Refacerea şanturilor platformei drumurilor pentru evacuarea apei din zona drumurilor;
3. Refacerea şi îmbunătăţirea sistemului rutier;
4. Înlocuirea podeţelor deteriorate şi lucrări de reparaţii la cele care necesită asemenea lucrări;
5. Lucrări accesorii pentru siguranţa desfăşurării circulaţiei pe aceste drumuri.

Proiectul de modernizare a drumurilor forestiere existente în UP I COCOŞ şi UP II NICULIŢEL din carul O.S. Niculiţel pe o lungime de 20,545 km constă în realizarea următoarelor lucrări:

* Terasamente de pământ – 28116 mc;
* Terasamente de stânca – 780 mc;
* Decolmatări podeţe – 85,4 mc;
* Săpături la canale – 812 mc;
* Şanţuri – 26919 ml;
* Ziduri de sprijin din beton – 507,9 mc;
* Anrocamente din piatră brută – 85 mc;
* Gabioane – 31 mc;
* Pereu din beton – 195 mp;
* Blocaj din piatră brută – 586 mc;
* Împietruire simplă din piatră spartă – 20611 mc;
* Accesorii – 20,545 km;
* Parapeţi – 314 m;
* Podeţe tubulare – 48 mc;
* Casiuri cu dale de beton- 2 buc.;
* Reparaţii podeţe tubulare – 3 buc.;
* Trecere prin vad – 4 buc.;

Pentru realizarea lucrărilor de modernizare nu este necesar să se facă defrişări.

Materiile prime utilizate pentru lucrări: piatră brută, piatră spartă, nisip, pământ, beton, parapeţi metalici, dale din beton, podeţe tubulare. Materiile prime se vor achiziţiona din comerţ.

* Alimentarea cu apă: Nu este cazul ;
* Canalizarea apelor uzate menajere: Nu este cazul;
* Energie electrica: Nu este cazul;
* Energie termica: Nu este cazul.

**Condiţiile de realizare a proiectului:**

Pentru a preveni şi eventual a limita şi elimina efectele unui posibil impact negativ (posibil doar pe perioada de desfaşurare a lucrărilor) asupra habitatelor şi speciilor de floră şi faună aflate în imediata vecinătate a amplasamentului drumurilor forestiere, se vor lua de către beneficiar si antreprenorul general urmatoarele măsuri :

* Realizarea lucrărilor doar pe amplasamentul drumurilor forestiere existente, fără a afecta vecinătăţile ;
* Planificarea lucrărilor de modernizare în afara perioadelor de cuibărire pentru speciile protejate din ROSPA0073 Măcin- Niculiţel, respectiv: **10 martie - 10 aprilie** pentru protejarea speciilor *Buteo ruffinus* (Şorecarul mare), *Bubo bubo* (Buha), *Falco cherrug* (Şoim Dunărean) şi **25 aprilie – 20 mai** pentru protejarea speciilor *Aquila pomarina* (Acvila ţipătoare mică), *Hieraaetus pennatus* (Acvila porumbaca), *Accipiter brevipes* (Uliul cu picioare scurte), *Circaetus gallicus* (Şerpar);
* Supravegherea lucrărilor in permanenţă de catre personal specializat si dirigintele de şantier ;
* Reducerea pe cât posibil a perioadei de execuţie a lucrărilor de construcţii;
* Toate materialele folosite vor fi livrate de către furnizori acreditaţi iar transportul, manipularea si depozitarea lor se va realiza fără a afecta mediul inconjurător.
* Lucrările nu vor genera zgomote sau vibraţii care să deranjeze speciile pentru care au fost desemnate ariile protejate ROSPA0073 Măcin-Niculiţel şi ROSCI0201 Podişul Nord-Dobrogean, de aceea utilajele utilizate trebuie să aibă inspecţia tehnică la zi;
* Nu se vor folosi echipamente de construcţii mari care sa genereze zgomote si vibraţii;
* Pentru eventuale situaţii de poluări accidentale cu combustibil şi uleiuri de la utilajele utilizate la reabilitare, antreprenorul va avea în vedere să existe dotare cu substanţe absorbante care să poată fi utilizate eficient în astfel de situaţii;
* Depozitarea materialelor de construcţie se va realiza pe suprafaţa drumurilor ce se modernizează, prin grija constructorului luându-se toate măsurile necesare (realizarea de platforme temporare de depozitare, protejarea solului, împrejmuirea zonelor de depozitare, acoperirea materialelor, etc) pentru a preîntâmpina orice posibilă răspandire a acestora pe sol;
* Pe tot parcursul execuţiei se vor lua, prin grija antreprenorului general, toate măsurile legate de protejarea biodiversităţii, solului, subsolului, faunei si vegetaţiei din imediata vecinătate a amplasamentului.
* Toate deşeurile rezultate, toate resturile si materialele nefolosite rămase se vor colecta si depozita separat, in zone bine delimitate si protejate, fiind preluate, la sfârşitul lucrărilor de către constructor şi predate unui operator de salubritate autorizat .
* Având în vedere că amplasamentul se află în arii protejate, se va avea în vedere ca programul de lucru să se desfăşoare până la ora 18,00 astfel încât fauna şi avifauna din imediata vecinătate a amplasamentului să aibă timpul de odihnă,neperturbat de prezenţa umană şi de zgomotul produs de utilaje;
* Organizarea de şantier se va amplasa pe terenul pus la dispoziţie de beneficiar, în afara ariilor naturale protejate sau pe terenuri deja afectate de lucrări silvice, şi se va împrejmui.. Organizarea de şantier va fi prevăzută cu toalete ecologice.
* După finalizarea lucrărilor de modernizare toate suprafeţele (învelişul vegetal) afectate temporar de lucrări vor fi readuse la starea iniţială de utilizare.
* Se interzic următoarele:
* Orice formă de recoltare, capturare, ucidere, distrugere sau vătămare a exemplarelor aflate în mediul lor natural, în oricare dintre stadiile ciclului lor biologic;
* Perturbarea intenţionată în cursul perioadei de hrănire, reproducre, de creştere, de hibernare şi de migraţie;
* Deteriorarea şi/sau culegerea cuiburilor şi /sau ouălor (chiar dacă sunt goale);
* Deteriorarea şi/sau distrugerea locurilor de reproducere sau odihnă;
* Recoltarea florilor şi a fructelor, culegerea, tăierea, dezrădăcinarea sau distrugerea cu intenţie a acestor plante în habitatele lor naturale, în oricare dintre stadiile ciclului biologic;
* Deţinerea, transportul, comerţul sau schimburile în orice scop ale exemplarelor luate din natură, în oricare dintre stadiile ciclului lor biologic.

Titularul proiectului va respecta condiţiile impuse prin Certificatul de Urbanism nr. 64/6381/ din 09.06.2017, emis de Consiliul Judeţean Tulcea .

Titularul proiectului va respecta condiţiile impuse prin Avizul Administratiei Parcului Naţiomal Munţii Măcinului nr. 59/10.04.2018, respectiv:

* Respectarea măsurilor de protecţia mediului, Planului de management integrat şi cele prevăzute în legislaţia în vigoare.

Titularul proiectului a obţinut, prin punctul de vedere al SGA Tulcea nr. 2406/CP/5.04.2018, aprobare pentru lucrările propuse la Faza de accesare fonduri şi va respecta condiţiile din acesta, respectiv după accesarea fondurilor, la faza DTAC, beneficiarul va solicita şi obţine avizul de gospodărire a apelor în vederea obţinerii autorizaţiei de construire .

Se vor respecta prevederile legislaţiei de protecţie a mediului în vigoare .

Titularul proiectului are obligaţia de a notifica în scris APM Tulcea despre orice modificare sau extindere a proiectului survenită de la emiterea Deciziei Etapei de încadrare, înainte de realizarea modificării;

La finalizarea lucrărilor se va notifica în scris APM Tulcea, GNM – Comisariatul Județean Tulcea, în vederea efectuării controlului de specialitate pentru verificarea respectării prevederilor prezentei decizii și a întocmirii procesului verbal care se anexează și face parte integrantă din procesul verbal de recepție la terminarea lucrărilor.

Conform prevederilor OUG nr. 195 / 2005 privind protectia mediului, aprobata cu modificari prin Legea nr. 264/2006, cu modificarile si completarile ulterioare – răspunderea pentru corectitudinea informatiilor puse la dispoziţia autoritaţii competente pentru protectia mediului si a publicului revine titularului proiectului .

Prezenta decizie a etapei de încadrare este valabilă pe toată perioada punerii în aplicare a proiectului.

Proiectul propus nu necesită parcurgerea celorlalte etape ale procedurii de evaluare adecvată .

Prezenta decizie poate fi contestată în conformitate cu prevederile Hotărârii Guvernului nr. 445/2009 şi ale Legii contenciosului administrativ nr. 554/2004, cu modificările şi completările ulterioare.

**DIRECTOR EXECUTIV,**

**Chim. Mirela Aurelia RAICU**

**Şef Serviciu CFM, Ing.Elena MICU**

Intocmit, Camelia Ionescu

**Intocmit in 3 exemplare, din care : unul la titular, unul la dosarul obiectivului si unul la dosarul cu acte de reglementare.**